1.  ปัจจัยความเสี่ยง

ด้วยพื้นฐานของธุรกิจอุตสาหกรรมการเกษตรและอาหาร
สภาวะอากาศและสิ่งแวดล้อมที่เปลี่ยนแปลงไป รวมถึงความเสี่ยงในธุรกิจตามปกติ
จึงมีความสัมพันธ์กับผลการดำเนินงานของบริษัท อย่างไรก็ตาม การที่บริษัท
ดำเนินธุรกิจแยกไปตามบริษัทย่อยที่มีฐานการผลิตและการจำหน่ายกระจายอยู่ในภูมิภาคต่าง ๆ
ของประเทศไทย และในต่างประเทศบางประเทศ
และมีการดำเนินธุรกิจที่เกี่ยวข้องกับสัตว์หลายประเภท
รวมถึงการดำเนินการในรูปแบบครบวงจรตั้งแต่อาหารสัตว์จนถึงอาหารของมนุษย์
ทำให้รายได้ของบริษัทไม่ได้พึ่งพิงกับธุรกิจใดธุรกิจหนึ่งมากจนเกินไป
ซึ่งโครงสร้างในการดำเนินธุรกิจที่กล่าวมานี้
เป็นปัจจัยสำคัญที่ทำให้ผลกระทบจากปัจจัยความเสี่ยงต่าง ๆ
ที่จะมีต่อผลการดำเนินงานของบริษัทจึงไม่มากนัก

ปัจจัยความเสี่ยงทางการตลาด

ณ ปัจจุบัน
ความเชื่อมั่นในความปลอดภัยของสินค้าประเภทอาหารของผู้บริโภคทั่วโลกเป็นปัจจัยสำคัญสำหรับการดำเนินธุรกิจผลิตอาหารซึ่งเป็นผลกระทบจากเหตุการณ์โรคระบาดในสัตว์ที่เกิดขึ้นทั่วโลก
บริษัทจึงให้ ความสำคัญอย่างยิ่ง
ในการผลิตเพื่อให้ได้มาซึ่งสินค้าที่ปลอดภัยต่อการบริโภคและไม่ทำลายสิ่งแวดล้อม
โดยได้จัดตั้งทีมงานเพื่อดูแลรับผิดชอบในการรักษามาตรฐานสินค้า ตลอดจนพัฒนาคุณภาพให้ดียิ่งขึ้น
บริษัทมีการ
ลงทุนในด้านระบบควบคุมการผลิตเพื่อให้ทุกขั้นตอนการผลิตสามารถตรวจสอบย้อนกลับได้ในกรณีที่มีปัญหาเกิดขึ้น
อย่างไรก็ตาม ความปลอดภัยในสินค้าอาหารซึ่งจะมีผลต่อความมั่นใจของลูกค้า
ยังนับเป็นความเสี่ยงหนึ่งของบริษัท ซึ่งอาจก่อให้เกิดความเปลี่ยนแปลงในด้านการผลิตของบริษัทได้

ความผันผวนของราคาผลผลิตวัตถุดิบที่ใช้ในการผลิตอาหารสัตว์ทั้งตลาดในประเทศและตลาดโลกนั้น
มีผลกระทบต่อผลการดำเนินงานของบริษัท วัตถุดิบดังกล่าว รวมถึง ข้าวโพด กากถั่วเหลือง
และปลาป่น ซึ่งเป็น สินค้าโภคภัณฑ์ (Commodity Product)
ที่ราคาจะผันผวนไปในแต่ละปีตามปริมาณการผลิตและความต้องการใช้ อย่างไรก็ตาม
บริษัทสามารถปรับเพิ่มหรือลดส่วนลดที่ให้แก่ลูกค้าในกลุ่มสินค้าอาหารสัตว์
ในช่วงที่ต้นทุนการผลิตมีการปรับเปลี่ยนไป ดังนั้น
บริษัทจึงสามารถรักษาระดับอัตรากำไรขั้นต้นของธุรกิจดังกล่าวได้ นอกจากนี้
ด้วยประสบการณ์อันยาวนานในการจัดซื้อวัตถุดิบอาหารสัตว์
และการใช้แหล่งข้อมูลด้านการผลิตและราคาจากประเทศผู้ผลิตวัตถุดิบอาหารสัตว์ทั่วโลก
ทำให้บริษัทสามารถวิเคราะห์ตลาดและประมาณการราคาในอนาคตเพื่อลดความเสี่ยงในด้านนี้ได้
ประกอบกับปริมาณการซื้อที่มีจำนวนมากได้สร้างความสามารถในการต่อรองกับผู้ขาย
ตลอดจนการมีคลังสินค้าขนาดใหญ่ทำให้สามารถเก็บรักษาวัตถุดิบได้มากในกรณีที่จำเป็น
จึงเป็นอีกส่วนหนึ่งที่ช่วยลดผลกระทบจากความเสี่ยงนี้ได้ นอกจากนั้น
บริษัทยังมีการวิจัยและพัฒนาเพื่อหาวัตถุดิบทดแทนที่มี
คุณภาพเท่าเทียมกันในกรณีที่ราคาของวัตถุดิบชนิดใดชนิดหนึ่งมีการปรับตัวสูงขึ้นมาก
ซึ่งอาจมีสาเหตุมาจากการเกิดภัยจากธรรมชาติหรือความเสียหายในการเพาะปลูก

นอกเหนือจากความผันผวนของราคาวัตถุดิบแล้ว
วัตถุดิบที่นำเข้าจากต่างประเทศยังมีความเสี่ยงจากความผันผวนของอัตราแลกเปลี่ยนอีกส่วนหนึ่งด้วย
ปัจจุบันบริษัทมีการนำเข้าวัตถุดิบที่ใช้ในการผลิตอาหารสัตว์ประมาณหนึ่งในห้าของปริมาณการใช้ทั้งหมด
โดยมีการนำเข้าจากแหล่งผลิตต่าง ๆ ทั่วโลก
ซึ่งวัตถุดิบที่นำเข้าดังกล่าวบริษัทได้มีการป้องกันความเสี่ยงจากอัตราแลกเปลี่ยนด้วยการทำสัญญาซื้อขายเงินตราต่างประเทศไว้ล่วงหน้า

ในด้านราคาขายของผลิตภัณฑ์เนื้อสัตว์
การปรับตัวลดลงของราคาอาจเกิดจากปริมาณผลผลิตในตลาดที่มีมากขึ้นตามวงจรของการเลี้ยงสัตว์แต่ละประเภทนับเป็นความเสี่ยงอย่างหนึ่งต่อผลการดำเนินงานของบริษัท
แต่จะมีไม่มากนักเนื่องจากการที่บริษัทมีการดำเนินธุรกิจที่ไม่พึ่งพิงผลิตภัณฑ์ใดผลิตภัณฑ์หนึ่งเป็นหลักและมีการกระจายตัวของฐานการผลิตอยู่ในภูมิภาคต่าง
ๆ ทั่วประเทศ

ปัจจัยความเสี่ยงทางเทคนิค

ในทุกขั้นตอนการผลิตของบริษัท นับตั้งแต่การจัดซื้อวัตถุดิบเพื่อผลิตอาหารสัตว์
จนกระทั่งผลิตออกมาเป็นสินค้าสำเร็จรูปได้มีการใช้ระบบสุ่มตรวจเพื่อตรวจสอบมาตรฐานคุณภาพของวัตถุดิบและสินค้า
การตรวจสอบ ณ สายการผลิตต่างๆ จะช่วยเพิ่มความมั่นใจต่อคุณภาพของผลิตภัณฑ์
และทำให้ทราบถึงอัตราความสามารถใน
การผลิตทุกๆขั้นตอนรวมไปถึงการตรวจสอบย้อนกลับไปถึงแหล่งที่มาของวัตถุดิบที่ใช้ในการผลิต

มาตรฐานการผลิตระดับสากลที่บริษัทได้รับการรับรอง
เป็นสิ่งหนึ่งในการรับประกันคุณภาพของสินค้าและ การจัดการของบริษัทได้เป็นอย่างดี
แต่ถึงกระนั้นก็ตาม โรคติดต่อในฟาร์มเลี้ยงสัตว์หรือการมีสารตกค้างใน
สินค้าของผู้ผลิตรายอื่นในประเทศ
อาจก่อให้เกิดความเสียหายทางอ้อมต่อยอดขายของบริษัทในฐานะที่เป็นหนึ่งในผู้ผลิตอาหารชั้นนำของประเทศได้
ดังนั้น
บริษัทจึงมีความมุ่งมั่นในการพัฒนาคุณภาพมาตรฐานอาหารเพื่อร่วมสร้างชื่อเสียงของประเทศไทย
พร้อมไปกับการร่วมพัฒนาให้อุตสาหกรรมอาหารของประเทศยั่งยืนและอยู่รอดได้
โดยได้มีการประสานงานอย่างใกล้ชิดกับหน่วยงานทั้งของภาครัฐและองค์กรเอกชนในประเทศเพื่อให้ความรู้แก่เกษตรกรไทยเกี่ยวกับการเลี้ยงสัตว์และกระบวนการผลิตที่ดี
รวมไปถึงการให้ความรู้ในการใช้ยาหรือสารเคมี ต่าง ๆ อย่างถูกต้องและตามความจำเป็น
เพื่อมิให้เกิดสารตกค้างในผลผลิตซึ่งจะเป็นอันตรายต่อผู้บริโภค

บริษัทได้พัฒนากระบวนการผลิตให้สอดคล้องกับกฎระเบียบปฏิบัติในอุตสาหกรรมอาหารทั้งในประเทศ
ประเทศคู่ค้าทั่วโลกและภาคเอกชนอื่นๆ
ซึ่งเป็นไปในแนวทางที่เพิ่มมาตรฐานความปลอดภัยในสินค้าอาหารให้สูงขึ้นอย่างต่อเนื่อง
และรวมไปถึงการออกแบบและการจัดการฟาร์มและโรงงานให้เหมาะสมและได้มาตรฐาน
เพื่อป้องกันมิให้เกิดผลกระทบต่อสิ่งแวดล้อมและชุมชน ดังนั้น
ทีมงานวิจัยและพัฒนาของบริษัทจึงมีบทบาทเป็นอย่างมากในการพัฒนามาตรฐานการผลิตและการกำหนดมาตรการต่างๆ
เพื่อลดหรือป้องกันความเสี่ยงที่อาจ เกิดขึ้นจากกระบวนการผลิต นอกจากนี้
บริษัทยังมีหน่วยงานที่ดูแลในด้านกฎระเบียบการค้าระหว่างประเทศและทำการศึกษากฎระเบียบปฏิบัติใหม่
ๆ ที่ออกโดยประเทศต่าง ๆ ทั่วโลก
เพื่อเป็นการสร้างความพร้อมให้กับบริษัทที่จะรองรับผลกระทบจากกฎระเบียบเหล่านี้และเตรียมการสำหรับการเปลี่ยนแปลงที่อาจเกิดขึ้นได้ในอนาคต

ปัจจัยความเสี่ยงทางการเงิน

บริษัทมีความเสี่ยงทางการเงิน ส่วนใหญ่จากอัตราแลกเปลี่ยนและอัตราดอกเบี้ย ทั้งนี้
บริษัทมีนโยบายที่จะลดความเสี่ยงจากอัตราแลกเปลี่ยนด้วยการเข้าทำสัญญาซื้อขายเงินตราต่างประเทศไว้ล่วงหน้า
สำหรับรายการซื้อขายสินค้าที่เป็นเงินตราต่างประเทศและด้วยการกู้ยืมเงินในสกุลเงินท้องถิ่นของประเทศที่บริษัทดำเนินการอยู่
ในกรณีที่จำเป็นจะต้องมีการกู้ยืมเป็นสกุลเงินต่างประเทศ
จะมีการป้องกันความเสี่ยงจากความผันผวนของอัตราแลกเปลี่ยนโดยการทำสัญญาซื้อขายเงินตราต่างประเทศล่วงหน้าด้วยเช่นกัน
ส่วนการลดความเสี่ยงจากอัตรา ดอกเบี้ยนั้น
นอกเหนือจากการที่บริษัทมีการติดตามดูแลอย่างใกล้ชิดเพื่อให้การก่อหนี้ทั้งที่เป็นการกู้ยืมระยะสั้นและระยะยาวเป็นไปอย่างเหมาะสม
โดยพิจารณาสภาวะตลาดเงินและโครงสร้างเงินทุนของบริษัทเป็น องค์ประกอบด้วยแล้ว
ในภาวะที่อัตราดอกเบี้ยมีความผันผวนมาก บริษัทอาจจะมีการใช้อนุพันธ์ทางการเงิน เช่น
สัญญาแลกเปลี่ยนอัตราดอกเบี้ย ในการป้องกันความเสี่ยงจากความผันผวนนั้น